OECD >Multilingual Summaries

OECD Sovereign Borrowing Outlook 2014

Summary in Danish

OECD – Udsigter for statslig låntagning 2014

Sammendrag på dansk

Statslige udstedere af værdipapirer i OECD står fortsat over for væsentlige udfordringer i et komplekst klima

Udstedere af statslige værdipapirer tumler med bekymringer om stigende markeds‑ og likviditetsrisici, højere renter på langt sigt og barrierer for global økonomisk vækst. Der er spørgsmål om, hvornår, hvor hurtigt og hvordan centralbankerne vil begynde at gå væk fra de ukonventionelle pengepolitiske programmer (UMP). Det er kompliceret at udstede værdipapirer i lande, hvor store offentlige underskud og meget høje gældsgrader ikke er begyndt at falde, fordi den kæmpemæssige statsgæld fortsat bevirker, at regeringerne er meget udsatte i tilfælde af ændringer i tilliden, når der ikke er troværdige planer for finanspolitisk konsolidering på mellemlangt sigt. Der er bekymringer i forhold til nedarvede risici fra ufuldstændige reformer i den finansielle sektor og i forhold til den negative indvirkning, nye (kommende) regler kan have på markedslikviditeten. Mange statsgældsforvaltninger har måttet justere deres udstedelsesstrategier og salgsprocedurer. Nogle har også indført nye gældsinstrumenter eller har planer om det.

Låntagningen toppede i 2012 og vil falde i 2014, men gældsgraderne er fortsat høje og stigende

Selvom det samlede bruttolånebehov for OECD's regeringer ser ud til at have toppet med USD 11 billioner i 2012, står OECD's gældsforvaltninger stadig over for finansieringsudfordringer, mens statsgælden fortsat stiger. Det samlede bruttolånebehov i OECD forventes at være faldet en anelse i 2013, til USD 10,8 billioner. Det forudses, at det vil faldere yderligere i 2014, til omkring USD 10,6 billioner, men med et relativt højt niveau af indløsninger. Nettolåntagningen skønnes at falde til USD 1,5 billioner i 2014, mens statsgældsgraden for OECD som helhed forventes at vokse.

I lyset af det er det fortsat en udfordring at rejse betydelige midler til den laveste pris med en acceptabel rollover‑risiko fra forfalden gæld, som skal refinansieres. Mange gældsforvaltninger i OECD rebalancerer fortsat deres porteføljer ved at udstede flere lange instrumenter og moderere udstedelsen af kortfristede papirer.

Vigtige resultater

Låntagningen skulle falde i 2014, men gældsgraderne vil fortsat være høje. For en gruppe udvalgte større OECD‑lande forventes den generelle statsgæld i 2014 at nå det højeste niveau siden Anden Verdenskrig.

For 2013 og 2014 forventes andelen af udstedte korte obligationer fortsat at ligge på 45‑46 %, hvilket er et stykke under de næsten 49 %, den lå på før krisen.

Andelen af lange gældsinstrumenter i staternes portefølje vurderes til omkring 87 % i 2013 og forventes at nå op på 88,1 % i 2014.

Afkastet på lange statsobligationer er historisk set stærkt korreleret på tværs af de større udviklede økonomier.

Behovet for refinansiering af statsgæld for OECD som helhed udgør en betydelig udfordring og vil nå op på 29 % af den langsigtede udestående gæld i de næste 3 år.

Der er ingen mangel i den samlede forsyning af sikre statsaktiver, især hvis man anvender et bredere mål for statsgældsrisiko. I stedet for at benytte ”tripel A‑standarden” skal statsgæld, som vurderes AAA, AA eller A også betragtes som sikker.

Statsgældsforvaltningerne har udtrykt bekymring om presset på eksisterende primære forhandlersystemer og konsekvenserne af (kommende) regler for likviditet på primære og sekundære markeder for statspapirer.

Ændringer i centralbankernes holdning til ukonventionelle politiske programmer kan føre til meget volatile markeder for statsobligationer. Exitforanstaltninger (herunder taperinghastigheden) skal udføres med stor omtanke, tydelig kommunikation til markedet og passende tovejskommunikation mellem centralbankerne og de statslige udstedere.

Summary of
OECD (2014), OECD Sovereign Borrowing Outlook 2014, OECD Publishing.
http://dx/doi.org/10.1787/sov_b_outlk-2014-en

© OECD

Dette sammendrag er ikke en officiel OECD oversættelse.

Reproduktion af dette sammendrag er kun tilladt på betingelse af, at OECD copyright og titel på den originale publikation nævnes.

Sammendrag på flere sprog er oversatte uddrag af OECD publikationer, der oprindeligt blev publiceret på engelsk og fransk.

De er gratis tilgængelige på OECD Online Bookshop www.oecd.org/bookshop

For yderligere oplysninger kan man kontakte afdelingen OECD Rettigheder og Oversættelser, Direktoratet for Offentlige Anliggender og Kommunikation på rights@oecd.org eller pr. fax: +33 (0)1 45 24 99 30.

OECD Rights and Translation unit (PAC)
2 rue André-Pascal, 75116
Paris, France

Besøg vores website www.oecd.org/rights